Jyväskylän yliopiston vahvistaa asemiaan tekoälytutkimuksessa.

Yliopisto ja teknologiajätti IBM perustavat Jyväskylän yliopiston it-tiedekuntaan yhteistyössä tekoälylaboratorion ja innovaatioyksikön, joka tutkii muun muassa kyberturvallisuutta, esineiden internetiä, lohkoketjuja, virtuaalitodellisuutta ja robotiikkaa.

Tavoitteena on käynnistää ensi vuoden aikana myös tekoälyyn keskittyvä englanninkielinen maisteriohjelma.

IT-tiedekunnassa tekoälyosaamista on ollut runsaasti jo entuudestaan. Alalta on valmistunut viime vuosina 15 väitöskirjaa. Nykyiselläänkin jatko-opiskelijoita on yli 20. Jatkossa tekoälytutkimusta halutaan edelleen lisätä.

Esimerkkinä tekoälypohjaisesta tutkimuksesta yliopistolla on muun muassa spektrikuvien analytiikka, jota hyödynnetään muun muassa syöpätutkimuksessa. Tekoälyn avulla voidaan ratkaista esimerkiksi erilaisia luokitteluongelmia.

– Olemme hyödyntäneet syväoppivia neuroverkkoja muun muassa ihosyövän tunnistamisessa, sanoo tutkijatohtori Ilkka Pölönen.

– Spektrikuvissa on datapisteitä tyypillisesti miljoonia, jolloin dataa kertyy nopeasti isoja määriä. Tällöin suhteellisen pienillä kuvamäärillä voidaan rakentaa luotettavaa tunnistamista, Pölönen kertoo.